JWD ออกหุ้นกู้วงเงิน 900 ลบ.ลุยขายรายใหญ่ 5-7 พ.ย.นี้ ระดมทุนชำระหนี้ตั๋วแลกเงิน
JWD ออกหุ้นกู้วงเงิน 900 ลบ.ลุยขายรายใหญ่ 5-7 พ.ย.นี้ ระดมทุนชำระหนี้ตั๋วแลกเงิน
1 พ.ย. 2561

บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD เปิดเผยว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ครั้งที่ 1/2561 มูลค่าไม่เกิน 900 ล้านบาท แบ่งเป็นชุดที่ 1 เสนอขายไม่เกิน 500 ล้านบาท อายุ 2 ปี ครบกำหนดไถ่ถอนในปี พ.ศ.2563 อัตราดอกเบี้ยคงที่ 3.65% ต่อปี ชำระดอกเบี้ยทุก 3 เดือนตลอดอายุหุ้นกู้ และชุดที่ 2 เสนอขายไม่เกิน 550 ล้านบาท อายุ 3 ปี ครบกำหนดไถ่ถอนปี พ.ศ.2564  มีอัตราดอกเบี้ย 4.00% ต่อปี ชำระดอกเบี้ยทุก 3 เดือนตลอดอายุหุ้นกู้
ทั้งนี้ บริษัทจะเสนอขายหุ้นกู้ทั้ง 2 ชุดให้แก่ผู้ลงทุนสถาบัน และ/หรือ ผู้ลงทุนรายใหญ่ ระหว่างวันที่ 5-7 พ.ย.61 โดยมี บล.ภัทร และ บล.เอเซีย พลัส เป็นผู้จัดการการจัดจำหน่ายหุ้นกู้
สำหรับวัตถุประสงค์ในการออกหุ้นกู้ครั้งนี้เพื่อใช้ในการชำระหนี้ตั๋วแลกเงินชุดที่จะครบกำหนดไถ่ถอนในวันที่ 12 พ.ย.61 จำนวน 750 ล้านบาท โดยตั๋วแลกเงินชุดดังกล่าวมีธนาคารเกียรตินาคินซึ่งเป็นบริษัทใหญ่ของ บล.ภัทร เป็นผู้ค้าตราสารและลงทุนเองจำนวน 500 ล้านบาท โดยในส่วนที่เหลือบริษัทจะใช้เป็นเงินทุนหมุนเวียนในการดำเนินธุรกิจ คาดว่าจะใช้เงินภายในเดือน พ.ย. 61
อนึ่ง บริษัท ฟิทช์ เรทติ้งส์ (ประเทศไทย) จำกัด จัดอันดับความน่าเชื่อถือของผู้ออกหุ้นกู้ที่ “BBB+(tha)” แนวโน้มเครดิต “Negative” เมื่อวันที่ 24 ก.ค.61
 